Fjölmiðlar vestanhafs segja Demókratann Raphael Warnock hafa tryggt sér sæti í öldungadeild Bandaríkjaþings í kosningunum í Georgíu í gær og segja auknar líkur á að Repúblikanar missi þar meirihluta sinn.
Demókrataflokkurinn hefur tryggt sér annað sætið af tveimur í öldungadeild Bandaríkjaþings sem kosið var um í Georgíu í gær. Þetta staðhæfa margir fjölmiðlar vestanhafs, en segja enn tvísýnt um niðurstöður í hinum kosningunum. Frambjóðandi Demókrataflokksins sé þó með örlítið forskot.
Margir fjölmiðlar hafa lýst Demókratann Raphael Warnock sem sigurvegara í kosningunum. Þegar búið var að telja 98 prósent atkvæða var munurinn á honum og Kelly Loeffler, sem setið hefur í öldungadeildinni fyrir Rebúblikanaflokkinn 1,2 prósentustig eða tæp 54.000 atkvæði Warnock í vil. Hann kvaðst í nótt þakklátur fyrir það traust sem honum hefði verið sýnt .
Loeffler hefur hins vegar ekki lagt árar í bát og ekki játað sig sigraða.
Loeffler sagðist ætla að sjá til þess að þess að hvert einasta löglega atkvæði yrði talið. Í hinum kosningunum er munurinn enn minni, ríflega 16.000 atkvæði Demókratanum Jon Ossoff í vil gegn David Perdue, sitjandi þingmanni fyrir Repúblikanaflokkinn. Fari Ossof með sigur af hólmi, sem margir fjölmiðlar telja liklegt, missa Repúblikanar meirihluta sinn í öldungadeildinni og þá kann atkvæði Kamölu Harris sem varaforseta Bandaríkjanna að ráða úrslitum við atkvæðagreiðslur.
Fjölmiðlar vestanhafs segja Demókratann Raphael Warnock hafa tryggt sér sæti í öldungadeild Bandaríkjaþings í kosningunum í Georgíu í gær og segja auknar líkur á að Repúblikanar missi þar meirihluta sinn.